شام کا فیصلہ ہونے کے بعد بھی عمرو بن العاصؓ کے بلند حوصلے پورے نہ ہوئے؛کیونکہ شام کی فتوحات میں خالدؓ اور ابو عبیدہ بن جراح کی قوتوں کو زیادہ دخل تھا ، اس لیے ان کو ایسے میدان میں تلاش ہوئی جہاں تنہا اپنی تلوار کے جوہر دکھائیں اور چونکہ شام کے قریب مصر بہت زیادہ زرخیز اور شاداب مقام تھا اور عمرو بن العاص رضی اللہ تعالیٰ عنہ زمانۂ جاہلیت سے اس کی شادابی سے واقف تھے ، ( کیونکہ یہ تجارت کے سلسلہ میں مصر آیا کرتے تھے ) اس لیے حضرت عمرؓ بن خطاب سے پیش قدمی کی اجازت چاہی ، لیکن حضرت عمرؓ بن خطاب کو اجازت دینے میں دو وجہوں سے پس و پیش ہوا ، اول یہ کہ شام کی مہم سر کرنے کے بعد ابھی اسلامی فوجوں نے دم نہ لیا تھا ، دوسرے مقوقس شاہ مصر کی قوت کا تھوڑی فوج سے مقابلہ کرنا دشوار تھا ، لیکن آخر میں عمرو بن العاصؓ کے اصرار اور حوصلہ مندی سے مجبور ہوکر اجازت دیدی اوران کے جانے کے بعد زبیر بن عوامؓ کو ایک جمعیت کے ساتھ امداد کے لیے روانہ کر دیا ، عمرو بن العاصؓ نے شام سے نکل کر پہلا مقام باب الیون میں کیا ۔
Entity: اسلامی — Type: /religion